b'\n_START_ARTICLE_\nANBO-II\n_START_SECTION_\nIstorija\n_START_PARAGRAPH_\nANBO istorija prasid\xc4\x97jo tarpukario Kaune, Karo aviacijos dirbtuv\xc4\x97se, \xc4\xafsik\xc5\xabrusiose dabartiniame Auk\xc5\xa1tosios Fredos rajone (\xc4\xafmon\xc4\x97s Helisota teritorijoje). _NEWLINE_1928\xe2\x80\x931930\xc2\xa0m. l\xc4\x97ktuvas tarnavo jaun\xc5\xb3j\xc5\xb3 karo lak\xc5\xabn\xc5\xb3 mokymo reikalams, o po kapitalinio remonto 1931\xc2\xa0m. buvo padovanotas Lietuvos aeroklubui ir tarnavo civilini\xc5\xb3 lak\xc5\xabn\xc5\xb3 mokymui ir treniruot\xc4\x97ms. Lietuvos aeroklube buvo eksploatuojamas beveik 4 sezonus. 1934\xc2\xa0m. rugpj\xc5\xab\xc4\x8dio 26 d. \xc4\xafvyko katastrofa\xc2\xa0\xe2\x80\x93 l\xc4\x97ktuvas sul\xc5\xab\xc5\xbeo ore, \xc5\xbeuvo lak\xc5\xabnas. Prie\xc5\xbeastis\xc2\xa0\xe2\x80\x93 piloto ne\xc4\xafgudimas ir grubios pilotavimo klaidos: apvertus l\xc4\x97ktuv\xc4\x85 ant nugaros, klupo sparn\xc5\xb3 spyriai. Pilotai buvo prat\xc4\x99 akrobatines fig\xc5\xabras daryti su biplano tipo l\xc4\x97ktuvais, kurie vienodai gerai atlaiko teigiamas ir neigiamas perkrovas. Spyrinis monoplanas gerai atlaiko teigiamas perkrovas, deja neigiamas sunkiai. Kad sustiprinti spyrius, naudojami kontraspyriai. \xc5\xa0iame l\xc4\x97ktuve kontraspyri\xc5\xb3 nebuvo.\n_START_SECTION_\nKonstrukcija\n_START_PARAGRAPH_\nL\xc4\x97ktuvas pasi\xc5\xbeym\xc4\x97jo pastovumu, puikiai skrido ir paleidus vairus. Ta\xc4\x8diau vairai buvo pakankamai jautr\xc5\xabs skrendant ma\xc5\xbeu grei\xc4\x8diu, t. y. nebuvo problem\xc5\xb3 tupiant. Nors ANBO-II nebuvo gaminamas serijomis, jis tapo prototipu garsiesiems ANBO-V ir ANBO-51, nuo kuri\xc5\xb3 ma\xc5\xbeai kuo skyr\xc4\x97si._NEWLINE_Sparnai medin\xc4\x97s konstrukcijos, dengti drobe, dviej\xc5\xb3 lon\xc5\xbeeron\xc5\xb3. Sparn\xc5\xb3 profilis plok\xc5\xa1\xc4\x8dias apa\xc4\x8dioje ir i\xc5\xa1gaubtas vir\xc5\xa1uje. Prie eleron\xc5\xb3 sparnuose\xc2\xa0\xe2\x80\x93 pagalbiniai lon\xc5\xbeeronai. Eleronai nekompensuoti, medin\xc4\x97s konstrukcijos, dengti drobe. Vir\xc5\xa1 liemens priekiniai lon\xc5\xbeeronai tvirtinami prie keturi\xc5\xb3 piramid\xc4\x99 sudaran\xc4\x8di\xc5\xb3 spyri\xc5\xb3, u\xc5\xbepakaliniai\xc2\xa0\xe2\x80\x93 prie dviej\xc5\xb3 spyri\xc5\xb3. Dvi poros spyri\xc5\xb3, \xc4\xaesir\xc4\x97musi\xc5\xb3 \xc4\xaf sparn\xc5\xb3 vidur\xc4\xaf ir liemens r\xc4\x97mo apatinius lon\xc5\xbeeronus\xc2\xa0\xe2\x80\x93 plieniniai vamzd\xc5\xbeiai, profiliuoti aliuminio skarda. Liemuo keturkampio pj\xc5\xabvio, suvirintas i\xc5\xa1 plienini\xc5\xb3 vamzdeli\xc5\xb3. Liemens variklin\xc4\x97 dalis (vir\xc5\xa1uje\xc2\xa0\xe2\x80\x93 iki kabinos) dengta aliuminio skarda. S\xc4\x97d\xc4\x97jimo vietos pakankamai erdvios lak\xc5\xabnams su para\xc5\xa1iutais. Tarp variklio sekcijos ir pirmosios s\xc4\x97dyn\xc4\x97s \xc4\xafd\xc4\x97ti tepalo ir benzino bakai. Uodegos plok\xc5\xa1tumos pagamintos i\xc5\xa1 duraliuminio ir dengtos audeklu. Nei auk\xc5\xa1tumos, nei pos\xc5\xabkio vairai nekompensuoti. Stabilizatorius paremtas i\xc5\xa1 apa\xc4\x8dios dviem poromis spyri\xc5\xb3\xc2\xa0\xe2\x80\x93 plienini\xc5\xb3 vamzdeli\xc5\xb3, o kilis\xc2\xa0\xe2\x80\x93 plienin\xc4\x97s vielos atatampomis.\n_START_SECTION_\nANBO II rekonstrukcija\n_START_PARAGRAPH_\nANBO-II statyba prasid\xc4\x97jo 2012 m. J\xc4\xaf k\xc5\xabr\xc4\x97 aviacijos entuziastai Rolandas Kalinauskas (konstruktorius) ir Arvydas \xc5\xa0abrinskas (projekto vadovas). L\xc4\x97ktuvas pakilo pirmajam skryd\xc5\xbeiui 2016 m. spalio 18 d. Jis stovi Poci\xc5\xabn\xc5\xb3 aerodrome \xc5\xa1alia Prien\xc5\xb3, ta\xc4\x8diau n\xc4\x97ra vien muziejinis eksponatas. ANBO-II naudojamas pa\xc5\xbeintiniams skryd\xc5\xbeiams Poci\xc5\xabn\xc5\xb3 apylink\xc4\x97se, 2017 m. liepos m\xc4\x97n. i\xc5\xa1 gimtojo aerodromo buvo nuskrid\xc4\x99s \xc4\xaf Sasnavos aerodrom\xc4\x85 (Marijampol\xc4\x97s raj.), kur \xc5\xa1alia \xe2\x80\x93 Antano Gustai\xc4\x8dio t\xc4\x97vi\xc5\xa1k\xc4\x97 Obelin\xc4\x97s kaime. Pilotai d\xc4\x97vi uniformas, pasi\xc5\xabtas pagal Karo muziejaus turim\xc4\x85 dizain\xc4\x85._NEWLINE_L\xc4\x97ktuvas atkurtas toks, koks buvo 1927 m. Projektuodami rekonstruojam\xc4\x85 ANBO II, autoriai naudojosi vos vieno mazgo tiksliu eskizu, r\xc4\x97m\xc4\x97si daugiausia tik nuotraukomis bei skelbta med\xc5\xbeiaga \xc5\xbeurnale \xe2\x80\x9ePlieno sparnai\xe2\x80\x9c. Neturint originalaus l\xc4\x97ktuvo ar jo konstrukcijos br\xc4\x97\xc5\xbeini\xc5\xb3, buvo sekama to meto technologijomis arba tiesiog diskutuojant su kolegomis. Techniniai atkurto l\xc4\x97ktuvo duomenys tapo labai pana\xc5\xa1\xc5\xabs \xc4\xaf originalo. Prietaisai rodo, kad ANBO II kyla ma\xc5\xbedaug 50 km/val. o tupia 60 km/val. grei\xc4\x8diu. Atitinka ir kreiserinis greitis. Skrendama apie 130 km/val., stengiamasi d\xc4\x97l saugumo nevir\xc5\xa1yti 150 km/val._NEWLINE_Originalus variklis, su kuriuo skraid\xc4\x97 tikrasis ANBO II, kol sudu\xc5\xbeo aviakatastrofos metu, buvo \xc4\x8dek\xc5\xb3 gamybos \xe2\x80\x9eWalter NZ 60\xe2\x80\x9c. J\xc5\xb3 buvo pagaminta gana nedaug, tod\xc4\x97l rasti tok\xc4\xaf pat\xc4\xaf kokybi\xc5\xa1k\xc4\x85 varikl\xc4\xaf buvo beveik ne\xc4\xafmanoma. Aviatoriai pritaik\xc4\x97 naudot\xc4\x85 rus\xc5\xb3 gamybos varikl\xc4\xaf \xe2\x80\x9eShvetsov M-11\xe2\x80\x9c (buvo naudojamas l\xc4\x97ktuvuose PO-2). Jam naudojamo benzino oktaninis skai\xc4\x8dius b\xc5\xabtinas apie 66. Kadangi \xc5\xa1io variklio suspaudimo laipsnis dvigubai ma\xc5\xbeesnis, \xc5\xa1iuolaikinis benzinas dega dvigubai ilgiau, ta\xc4\x8diau rasta i\xc5\xa1eitis: pilamas \xc5\xa1iuolaikinis benzinas su priedu, ma\xc5\xbeinan\xc4\x8diu detonacijos laipsn\xc4\xaf ir didinan\xc4\x8diu degimo greit\xc4\xaf esant ma\xc5\xbeesniam suspaudimui. Be to, \xc5\xa1is variklis sukelia radijo ry\xc5\xa1io trikd\xc5\xbeius. ANBO II neturi stabd\xc5\xbei\xc5\xb3 ir ratuko gale. Tod\xc4\x97l juo leid\xc5\xbeiantis svarbi ir v\xc4\x97jo kryptis, ir l\xc4\x97ktuvo greitis, ir aerodromo pavir\xc5\xa1ius. Stabd\xc5\xbeiu, leid\xc5\xbeiantis ant dirvos, tampa plaukiojanti l\xc4\x97ktuvo uodega. Tuo tarpu ant asfalto ji elgt\xc5\xb3si labai negrabiai._NEWLINE_Tolimesni aviatori\xc5\xb3 planai \xe2\x80\x93 i\xc5\xa1tobulinti \xc5\xa1\xc4\xaf l\xc4\x97ktuv\xc4\x85 ir dalyvauti renginiuose.'